b'\n_START_ARTICLE_\nGuomindanas\n_START_SECTION_\nVeiklos prad\xc5\xbeia (1912\xe2\x80\x931926)\n_START_PARAGRAPH_\nPartijos i\xc5\xa1takos yra organizacija Hsing Chung Hui (Kinijos atnaujinimo draugija), kuri\xc4\x85 \xc4\xafk\xc5\xabr\xc4\x97 Sun Yat-sen. Organizacijos tikslas buvo nuversti mand\xc5\xbei\xc5\xabrus, tam kad b\xc5\xabt\xc5\xb3 i\xc5\xa1gelb\xc4\x97ta Kinija. Tai buvo demokratin\xc4\x97 nacionalistin\xc4\x97 ir nuosaikiai socialistin\xc4\x97 organizacija._NEWLINE_XX a. pr. partija daug kart\xc5\xb3 buvo reorganizuota. 1905\xc2\xa0m. Hsing Chung Hui susijung\xc4\x97 su keletu revoliucini\xc5\xb3 grupi\xc5\xb3. V\xc4\x97liau sek\xc4\x97 susijungimai su kitomis politin\xc4\x97mis partijomis ir 1912\xc2\xa0m. rugpj\xc5\xab\xc4\x8dio 12 d. Pekine buvo sukurtas Guomindanas._NEWLINE_1914\xc2\xa0m. liep\xc4\x85 Guomindanas Tokijuje reorganizavosi \xc4\xaf Chung Hua Ke Ming Tang (revoliucin\xc4\x97 kin\xc5\xb3 partija), o 1919\xc2\xa0m. \xc5\xa1i grup\xc4\x97 pervadinta \xc4\xaf Zhongguo Guomindang._NEWLINE_Guomindanas ap\xc4\x97m\xc4\x97 plat\xc5\xb3 nuomoni\xc5\xb3 spektr\xc4\x85, jis fakti\xc5\xa1kai buvo vienintele partija, tod\xc4\x97l politikoje buvo galima dalyvauti fakti\xc5\xa1kai tik per Guomindan\xc4\x85. D\xc4\x97l partijos vieningos ideologijos tr\xc5\xabkumo joje buvo \xc4\xafvairius po\xc5\xbei\xc5\xabrius atstovaujan\xc4\x8di\xc5\xb3 grupi\xc5\xb3. Taip pat Sun Jatseno ir \xc4\x8ciang Kai\xc5\xa1eko pozicijos, nors jie ir priklaus\xc4\x97 tai pa\xc4\x8diai partijai, labai skyr\xc4\x97si. 1922\xc2\xa0m. Kominterno agentai pasisi\xc5\xabl\xc4\x97 pad\xc4\x97ti reformuoti partij\xc4\x85. Guomindanas buvo pertvarkytas \xc4\xaf viening\xc4\x85 partij\xc4\x85, o Kinijos komunist\xc5\xb3 partija Maskvos nurodymu \xc4\xafsijung\xc4\x97 \xc4\xaf Guomindan\xc4\x85, nes palaik\xc4\x97 tris Sun Jatseno principus (nacionalizmas, imperatoriaus nuvertimas, socialin\xc4\x97s reformos).\n_START_SECTION_\nPilietinis karas (1926\xe2\x80\x931949)\n_START_PARAGRAPH_\nPo Sun Jatseno mirties partijos lyderiu tapus \xc4\x8cang Kai\xc5\xa1ekui partneryst\xc4\x97 su komunistais nutr\xc5\xabko, nes po to kai \xc4\x8ciang Kai\xc5\xa1ekas u\xc5\xbe\xc4\x97m\xc4\x97 \xc5\xa0anchaj\xc5\xb3 jis nurod\xc4\x97 i\xc5\xa1\xc5\xbeudyti visus komunistus, profs\xc4\x85jung\xc5\xb3 veik\xc4\x97jus ir pana\xc5\xa1ius. Taip prasid\xc4\x97jo Kinijos pilietinis karas. Komunistai pasitrauk\xc4\x97 \xc4\xaf Piet\xc5\xb3 Kinijos kalnus. Tuo tarpu \xc5\xa0iaur\xc4\x97s Kinijoje diktatori\xc5\xa1kai vald\xc4\x97 Guomindanas._NEWLINE_1928\xc2\xa0m. \xc4\x8cang Kai\xc5\xa1ekas prad\xc4\x97jo \xc5\xa0iaur\xc4\x97s ekspedicij\xc4\x85 ir u\xc5\xbe\xc4\x97m\xc4\x97 Pekin\xc4\x85 bei sulauk\xc4\x97 diplomatinio pripa\xc5\xbeinimo. \xc4\x8cang Kai\xc5\xa1eko vyriausyb\xc4\x97 greitai pasi\xc5\xbeym\xc4\x97jo kaip korumpuota ir biurokrati\xc5\xa1ka._NEWLINE_Kinijos komunistai spaud\xc5\xbeiant Guomindanui 1934\xe2\x80\x935 metais buvo priversti palikti savo bazes pietuose ir persik\xc4\x97l\xc4\x97 \xc4\xaf \xc5\xa1iaurin\xc4\x99 Y\xc3\xbann\xc3\xa1n provincij\xc4\x85._NEWLINE_Japonams \xc4\xafsiver\xc5\xbeus \xc4\xaf Kinij\xc4\x85 \xc4\x8ciang Kai\xc5\xa1ekas band\xc4\x97 su jais aktyviai kovoti, o kov\xc4\x85 su komunistais did\xc5\xbei\xc4\x85ja dalimi atid\xc4\x97jo. Antrojo pasaulinio karo pabaigoje su amerikie\xc4\x8di\xc5\xb3 pagalba Guomindanas atsi\xc4\x97m\xc4\x97 visas japon\xc5\xb3 okupuotas teritorijas, ta\xc4\x8diau komunistai per t\xc4\x85 laik\xc4\x85 buvo sustipr\xc4\x97j\xc4\x99 ir \xc4\x97m\xc4\x97 pulti i\xc5\xa1 savo bazi\xc5\xb3 \xc5\xa1iaur\xc4\x97s vakaruose ir Mand\xc5\xbei\xc5\xabrijoje. 1949\xc2\xa0m. Guomindanas buvo i\xc5\xa1stumtas \xc4\xaf Taivan\xc4\x85.\n_START_SECTION_\nTaivano valdymas (1949\xe2\x80\x932000)\n_START_PARAGRAPH_\nTaivane valdantis Guomindanas nepripa\xc5\xbeino pralaim\xc4\x97jimo pilietiniame kare ir savo valdom\xc4\x85 teritorij\xc4\x85 vadina Kinijos Respublika, skirtingai nuo Kinijos Liaudies Respublikos, kuri\xc4\x85 1949\xc2\xa0m. paskelb\xc4\x97 komunistai.\n_START_SECTION_\nDabartis\n_START_PARAGRAPH_\n\xc5\xa0iuo metu Guomindanas yra viena i\xc5\xa1 Taivane veikian\xc4\x8di\xc5\xb3 politini\xc5\xb3 partij\xc5\xb3, pasisako u\xc5\xbe Kinijos suvienijim\xc4\x85, skirtingai nuo partij\xc5\xb3 grup\xc4\x97s pasisakan\xc4\x8dios u\xc5\xbe Taivano nepriklausomyb\xc4\x99.'